钦定古今图书集成/方舆汇编/职方典/第1397卷 > 《两粤功记》明·王世贞
## 钦定古今图书集成/方舆汇编/职方典/第1397卷 > 《两粤功记》明·王世贞

前是，吴公以御史中丞抚岭西，而岭东西无不被寇
者。当是时，御史大夫凌公以十万众荡平罗旁诸巢
穴，而独以西寇属公。练卒蒐乘，广储蓄，申赏罚，转怯
令勇，因形为势，寇已历历堕股掌间。而会谍得昭平
三屯最强，而孽最甚，即厉将士卷甲而趋，大破之。穷
追出其背卤，斩渠魁以下千三百七十馀级，俘血属
三百有奇，牛马粮仗称是。捷上，加禄一等，锡金帛最
优。已而北三河池咘咳诸寇复丛起，公议先其急者，
选将士分道袭击，复大破之，刜其腑卤，斩渠魁以下
四千八百馀级，俘血属三千二百有奇，牛马粮仗埒
于前。捷上，诏录一子入胄监，锡金币有差。久之，而公
巳召为右司徒矣。既得代，遂疏终养去。当公之破贼
时，辄行视要害，立营堡，民人其良者而储胥之，俾专
精其力于南亩，精画给役，比于中土。天子时时心念，
一卿士能宽我南顾忧，今者安在？盖甫服除，而太宰
以全岭之大仰请，即进公御史大夫，尽护岭东西诸
将吏民，一切得便宜从事。于是岭西之诸将吏民，懽
欣鼓舞，若离乳之赤子，复归父母之怀。而其威德之
所流闻，则岭东之人望公亦若望岁。公至而士饱马
腾，将吏觊勋，唯敌是求。公曰：“不穀拜天子之命，绥靖
若曹，不可究武，姑以时消息。”久之，府江之大桐江猺
起，与平乐、昭平、永安、荔浦猺媾，而抄略行旅，剽虔庐
畜，浸淫及远。众议大征，公与西抚计曰：“大征费钜，莫
措也，且示之声迫使匿也。”潜分兵为四哨，属文武大
吏将之，凡十馀战，躏其穴八十馀处，卤斩渠魁以下
千馀级，俘血属百有奇，抚而即业者五百馀家。而亡
何，金鹅、松柏、深埇等寇复起，公即移帅合岭东之劲
为五哨，分道掩击，复破之，卤斩渠魁以下八百馀级，
俘血属二百有奇。先后捷上。诏录一子入胄监，锡金
币如前。盖闻之“岭东之地沃饶，而其三陲迫于海，于
闽、越及西南诸水国无所不通，是故利在海而害亦
在海。岭西之地硗确，深岩大壑，箐棘毒瘴，往往而是。
自《职方》之图益辟，而与猺獠接，其人皆喜乱不忧死，
胜则猬集，败则鸟窜，是故利不在山而害在山。”岭东
之害故骤发骤定无常。国家之于猺獠，取羁縻而已，
间不胜其扰，一搜捕之，然亦仅仅取惩艾。虽以韩襄
毅之果，王文成之筭，亦不能尽快其志。自隆、万之间，
执政者始务以威胜之，决策除剿，于是凌公与前后
大帅殷、刘诸公，皆极其兵力，不避镆鎁之憯，而贼之
授首于锋铩者，十已八九矣。公之佐诸公，当右臂时，
其兵力不胜，贼乃能鼓其所不足，而卤斩恒过当。及
其继，诸公为大帅，其兵力数倍贼矣，顾必抑其所有
馀而卤斩。若稍不称捷，亦不时上，公岂不爱肘金横
玉之报？顾上以节县官之帑，而下以惜生人之命，其
爱有甚于肘金横玉故也。《语》云：“霜雪之后，必有阳春。”
吾兹为岭右称休矣。《召穆公》之诗曰：“矢其文德，洽此
四国。”公岂不亦仁人长者哉！公故与余知交，而中表
陆生鸣銮自岭归，而以事状授余，余为之叙其略，陆
生傥以示公，则为我并告公，公今政成，且入辅矣。即
有代者，愿以班定远之语任都护者语之也。公姓吴
名文华，尝视学其地，有贤声。尝左辖河南，治绩为天
下最，拜墨书金帛之锡，云：不独“以武功显。”万历丁亥
正月